Papersnake/gushiwen huggingface dataset:
拟古六首 其二
刘攽（宋代）

泽陂生芙蕖，映此蒲与荷。彼美不可逢，忧心涕滂沲。

行乐在及时，株林起酣歌。欢宴未渠央，国门拥干戈。

巫臣视不悟，室家婴祸罗。谋己既不忠，孰能为君多。
不寐
文徵明（明代）

孤坐忽不乐，挑灯当我前。素书横几案，欲读已茫然。

当年念有负，誓志轶前贤。富贵亦何物，未老已自怜。

嗟哉昔恶闻，零落今同焉。
镇下放船过东山二首
范成大（宋代）

老禅竿木各逢场，诗客端来共苇航。
一任颠风聒高浪，满船欢笑和诗忙。
夏孟黄思庵太府社集城西别业得寒字
孙继皋（明代）

密林长夏集衣冠，洛社风流异代看。鸳序人归曾不晚，鸥盟老去许谁寒。

山连睥睨青临阁，水带檀栾净倚栏。尽日从容文酒乐，冥冥天外托飞翰。
万年欢 应制
赵孟＊（元代）

阊阖初开。正苍苍曙色，天上春回。绛帻鸡人时报，禁漏频催。九奏钧天帝乐，御香惹、千官环佩。鸣鞘静，嵩岳三呼，万岁声震如雷。殊方异域尽来。满彤庭贡珍，皇化无外。日绕龙颜，云近绛阙蓬莱。四海欢欣鼓舞，圣德过、唐虞三代。年年宴，王母瑶池，紫霞长进琼杯。
咏史下·费祎
陈普（宋代）

木牛流汗上青天，汉火明知不可然。
谁识连峰攒剑戟，正虞天啬孔明年。
次黄富道觅山酿韵
刘跂（宋代）

深岩穷谷自涓涓，惭愧诗情却泫然。政使家贫无曲米，犹堪烹作惠山泉。
初抵曹南四首 其一
吕本中（宋代）

未辨归山计，今年学作官。簿书妨好梦，尘土败馀欢。

但有妻孥累，初无肺腑宽。从来畜鲑菜，不上八珍盘。
送许栖墨道士
郭祥正（宋代）

结庐守亲冢，淡食毕丧制。焚香诵宝经，倾悲拔冥滞。

神明扶孝思，肌发保阳气。支离仅不死，邻里为歔欷。

倏然叩予门，殷勤谢铭志。袖携一幅图，离坎备形势。

明堂正丘穴，松槚列新翠。身虽离冢旁，披图即流涕。

拿舟遽言别，讳曰仲春至。酌水采嘉蔬，藉草具严祭。

又言广栽植，薄取岁时利。事死如事生，终焉达斯志。

儒者似君稀，况复褐冠类。谁为孝子传，吾诗信无伪。
送谈星辰吴山人
杨万里（宋代）

牙筹入手风前快，玉李行天镜里看。
紫闱青规吾不梦，子言欲试故应难。
亡伯母同安县君杨氏挽词
苏辙（宋代）

德盛诸杨族，贤宜伯父家。
周姜职苹藻，歜母事桑麻。
大邑移封近，阴堂去日赊。
空余镜奁在，时出旧笄珈。
和慎思秋日同文馆诗
蔡肇（宋代）

阒寂同文馆，秋英绽欲齐。
禅庖分白乳，仙果破青梨。
琴理将忘曲，诗探未赋题。
清懽在文史，谁复梦重闺。
经难沮精舍故址
胡金题（清代）

掬月拈花迹已非，旧题零落澹禅扉。高人去后清风歇，丛石孤松近十围。
绍熙别庙二首
真宗（宋代）

美咏河洲，德巡嬀汭。
徽音如存，笔修祀事。
缩以包茅，酌以醒齐。
灵来顾歆，降福攸检。
超师房
释道璨（宋代）

岩桂花开满院香，青莎叶底有鸣螀。
人家只在西林住，鸡犬声中又夕阳。
戏恼王岳
郭钰（元代）

春鸟啼春烟，春烟醉春色。花下弹琴酒微热，白日千年秘丹诀。

谁怜曲未终，花落丝弦折。麟角煎胶不可得，绿杨香梦愁千结。

镜奁丝碧网虫悬，银烛心灰泪痕灭。青楼歌舞艳名都，年少虽同情各别。

暮雨凄迷青鸟迟，东风摇荡游丝白。雪罗小扇不堪书，肠断桃根与桃叶。

音尘隔露泻，瑶阶踏残月。金鞍骏马洛阳陌，玉楼十二珠帘揭。

鸳鸯野水空愁绝，玉楼十二神仙客。
金谷园
杜牧（唐代）

繁华事散逐香尘，流水无情草自春。
日暮东风怨啼鸟，落花犹似坠楼人。
兰陵王·画阑直
赵必?（宋代）

画阑直。餖飣千红万碧。无端被，怪雨狂风，僽柳僝花禁春色。寻怪遍楚国。谁识。五陵俊客。流水远，题叶无情，雁足不来杳笺尺。浮生等萍迹。才卸却归鞍，坐未温席。匆匆还又京华食。叹聚少离多，漂零因甚，江南逢梅望寄驿。美人兮天北。悲恻。恨成积。怅钗玉尘生，猊金烟寂。绿杨怪草情何极。偏懒拨琵琶，愁听羌笛。梨花院落，黄昏後，珠泪滴。
郴江百咏 其六十 剑泉
阮阅（宋代）

太阿气在斗牛边，报惠论雠世有仙。黥贼东来携败铁，地灵安肯为生泉。
李公执挽词
楼钥（宋代）

未甘辛苦去朝天，故作逍遥陆地仙。
老子平生万事足，人间五福一身全。
厌看日月同奔骥，摆脱尘烦等蜕蝉。
重到江头人不见，晓风吹泪忽潸然。
山居二十咏 其五 茶丘
洪适（宋代）

半世别玉州，梦忆仙人掌。经丘获鎗旗，清思飘云上。
无题
吕本中（宋代）

疾病侵凌我亦衰，后生谁复更相知。可怜日落长安路，不见骅骝整辔时。
送察院李侍御使庐陵因寄孟员外
徐铉（宋代）

绣衣乘驿急如星，山水何妨寄野情。

肯向九仙台下歇，闲听孟叟醉吟声。
饮罢寺门独立有感
陆游（宋代）

一邑无平土，邦人例得穷。
凄凉远嫁归，憔悴独醒翁。
今古阑干外，悲欢酒醆中。
三巴不摇落，搔首对丹枫。
范蜀公挽词二首
黄庭坚（宋代）

信道虽常尔，知人乃独亨。
书林身老大，谏纸字攲倾。
鳌去三山动，人危五鼎烹。
保全天子圣，几杖送余生。
咏梅
喻良能（宋代）

竹外江头带雪看，花中清绝画应难。
玉肌莹骨冰姿瘦，单著生绡怯暮寒。
苦忆
祝允明（明代）

苦忆京华更不禁，百壶那解一生心。争誇膝下簪缨好，岂识痴翁别有襟。
下第寄宣城幕中诸公
赵嘏（唐代）

一醉曾将万事齐，暂陪欢去便如泥。黄花李白墓前路，

碧浪桓彝宅后溪。九月霜中随计吏，十年江上灌春畦。

莫言春尽不惆怅，自有闲眠到日西。
双髻禅庵请
释原妙（宋代）

恣无明，逞人我。
诽释迦，骂达磨。
虽是赤心，返成话堕。
六年坐铺卖不行，至今被人唤作滞货。
追和东坡送春和陈德夫
王之道（宋代）

柳外风樯迅莫追，柳间迟日弄晴晖。
青春已作堂堂去，乌辔何由缓缓飞。
入户呢喃轻语燕，隔林咿轧静鸣机。
谁言四月芳菲尽，萱草葵花觉昨非。
偶题八首 其五
苏仲（明代）

得莫欣欣失莫悲，是谁先我得天机。龙飞蠖屈真男子，局蹐人间岂解知。
夜渔
梅尧臣（宋代）

夜渔归自速，短艇若飞云。
水动月犹白，挐音人不闻。
回身明烛底，抚卷至宵分。
我以此为足，劳劳非尔群。
咏草
李纲（宋代）

梦觉池塘碧草萋，风摇烟湿已菲菲。绵联山色不知远，惆怅王菲何日归。

微质亦知烦雨露，寸心终欲报春晖。芳根纵腐犹能化，舞蝶流莺到处飞。
夜深偶成
慕容彦逢（宋代）

同舍诸稚子，初更坦腹眠。须臾起鼻息，汹汹如奔泉。

而我忧且病，欲卧辄迁延。坐久觉疲倦，就枕如临渊。

展转复长吁，情绪更凄然。睡思暂彷佛，征雁鸣九天。

使我不能寐，体气宁不便。身心贵摄理，事累宜弃捐。

而我无所答，泣涕但涟涟。是时月当午，素影隙中圆。
三水公馆与邓大理何蒙谢三孝廉夜谭祝明府送酒至
黎崇敕（明代）

此夜成良会，高歌海月间。近城惟一驿，隔水有千山。

地主虽多兴，吾生且未閒。送来桑落酒，容易醉愁颜。
次韵陆务观海棠
程大昌（宋代）

唤回残睡强矜持，浅破朱脣倚笛吹。
千古妖妍磨不尽，长随春色上花枝。
减字木兰花（甲午九月末在婺州韩守坐上和陈尚书韵李处全）
李处全（宋代）

更生观尽。双璧蒹葭那敢并。四海无人。笑语从容许我亲。

平生此客。复与太丘登醉白。病里颦眉。贪看惺惺骑马归。
题野鹊
许景衡（宋代）

羽物从来数易完，张生妙笔更多端。东山诗老今黄壤，野鹊寒林忍更看。
次韵景卢题龟巢
洪适（宋代）

拙速谁云胜巧迟，新亭结罢得能奇。细看远水兼天净，可但中秋观月宜。

出郭自欣三径乐，枕流今有几人痴。巢莲千岁同藏六，一笑泥涂曳尾龟。
左史洞
沈辽（宋代）

万古齐山石，谁开左史洞。左史今何在，苍崖本不动。

履崄下重壑，幽深鬼神总。石门绝世路，久为尘泥拥。

青天十亩地，巑岏如覆瓮。琬琰凿屋壁，烟霞列梁栋。

崖间不死药，必非近时种。人去境常在，境与人为重。

欲观畴昔意，幽禽发清哢。吾方寄渊寂，无碍亦无纵。

手自剪荆棘，结茆当石空。长与麋鹿游，不复人间梦。
家兄寄中秋会饮诗因分韵述怀以荅
方孝孺（明代）

时过不自惜，长年转多忧。壮心若湍水，涌激不少休。

念昔童稚日，此身百无愁。良霄见明月，喜跃如有求。

大母方寿康，诸祖未白头。开筵罗广庭，𬞞果间殽鱐。

先公奉觞起，叔父迭献酬。玉立四五人，文采皆琳璆。

酒行闻雅歌，鹿鸣和呦呦。岂无辨难言，礼义皆先猷。

脱略轻万事，高视旷九州。每卑楚汉业，或误良平谋。

奋袖时抵掌，举箸借前筹。座间二季父，豪俊邈无俦。

慷慨颇蜂起，自许公与侯。酒罢宁复眠，长吟倚危楼。

夜阑得秀句，叩户来相投。我时𬒳钟爱，兄弟共哗咻。

席宾欲亡酒，辄笑牵衣留。转眼二十年，存亡两悠悠。

庭闱音容绝，门户变故稠。巢坏鹤上天，雷行龙脱湫。

惟馀老仲父，衰鬓对清秋。今岁月最好，我适南山游。

含情面尊俎，感叹盖有由。伯氏欲相宽，新诗递来邮。

发函清泪堕，纸湿不可收。永思旧所见，一往如川流。

于今会饥欢，颇似昔日否。我家势运谬，难与时人侔。

譬彼百年屋，不足施雕锼。愿伯善扶持，重使楹栋脩。

庶免倾压虞，百口蒙庇庥。我愚更懒惰，朴学愧前脩。

术疏何所成，言高每难雠。空怀济物志，梦寐谈孔周。

岁华易为度，自哂等浮沤。长恐坠遗业，上贻先人羞。

伯也幸闵我，正救愆与尤。复为戒诸弟，敦睦无相犹。

道德在诗书，为生视田畴。天伦苟足乐，外物皆悬疣。

骨肉岂异人，风波同一舟。持家尚礼让，处众贵和柔。

堂构倘树立，梓𣏌加丹髹。重还当时盛，岂特才艺优。

世欲登虞唐，吾将老林丘。终期友爱乐，黄发叙绸缪。

深衷久有怀，对月偶歌讴。歌竟视天宇，寒光冲斗牛。
书睢阳事後
黄庭坚（宋代）

莫道睢阳覆我师，再兴唐祚匪公谁。
流离颠沛义不辱，去就死生心自知。
政使贺兰非长者，岂妨南八是男儿。
乾坤震荡风尘晦，愁绝宗臣陷贼诗。
关峡早行
徐用葛（清代）

柝响知关峡，东方尚未明。蛇纡危壁路，雷走大河声。

星落寒灯见，沙崩疲马惊。一夫须设险，塞下尚连营。
画粗箑三首 其一
陈式金（清代）

顶易秃中书，力若遇强敌。迅扫一回过，宛如斗瓦砾。
谒郭马帅
刘过（宋代）

千金买骏马，百金市蛾眉。
长安酒家楼，挥洒惊人诗。
天子不得臣，公卿气吞之。
俯视儿女辈，自诡男子奇。
谁知金陵都，五年重来兹。
墨貂日以蔽，尘埃鬓成丝。
故人风雨散，知己今为谁。
郭侯山西英，而有熊豹姿。
巍峨西忠庙，乔木人所思。
垂芳到云仍，大将奕世为。
兄弟各三衙，父子步武随。
万户侯冠军，金印何累累。
虽然平戎策，终郁未得施。
方今群胡扰，似觉虏运衰。
达靼军其西，会以蒙国斯。
蛇豕互天噬，干戈极猖披。
盗贼毛蝟起，敛民及刀锥。
父老思汉官，壶浆傒王师。
吾君自神武，妙算出筹帷。
收揽天下才，尺寸不可遗。
机会一日来，恢复此其时。
况如郭侯者，礼贤正谦卑。
使之会云龙，列城归指麾。
安知古中原，不使同驱驰。
过也久沦落，狂名诸公知，
然亦壮心胆，志慕鞭四夷，
脱靴呼将军，举扇障元规。
有音世不赏，诗酒聊自嬉。
霜风忽无情，一夜冷彻肌。
高卧百尺楼，闭门无晨炊。
起视匣中剑，依旧光陆离。
有恩或可报，一死所不辞。
得蜀信
赵鼎（宋代）

云水关山恨渺茫，尺书能慰九回肠。剑南亲旧知安健，陜右兵回亦奋扬。

契阔十年悲故国，飘零百指滞殊乡。何由结伴春风暖，也向襄阳下洛阳。
龙窝雨途即事寄迎川肖阳五首 其五
张子翼（明代）

夜雨忙如此，凉风动远吟。云龙怀旧侣，流水待知音。

千古逍遥梦，百年儿女心。丈夫期意气，尊酒喜同斟。
鹤冲天
周邦彦（宋代）

白角簟，碧纱厨。梅雨乍晴初。谢家池畔正清虚。香散嫩芙蕖。

日流金，风解愠。一弄素琴歌舞。慢摇纨扇诉花笺。吟待晚凉天。
漫成呈文潜五首
晁补之（宋代）

花如怨人不近眼，深院一枝春得知。
东风不是不爱惜，刚为花愁真是谁。
象回岭
释道丘（明代）

驯象回涂不着钩，得优游处且优游。逢人懒说三三话，白醭从教上觜头。
勋侄莹儿堪台两连偕试棘闱诗以勉之
张萱（明代）

汝辈谁为万选钱，家声世泽正连绵。亦知堂搆能无坠，敢谓儿连不乏贤。

漏促喜闻金钥动，雨深应涴綵毫鲜。试风莫道儿驹健，万里追风更着鞭。
挽罗榷院子远 其三
刘应凤（宋代）

尝忆东华裹饭时，五千字挟海潮飞。臣愚敢避权奸忤，主弱宁知国事非。

相马有奇堪下拜，屠龙无用只空归。江南文物侵寻尽，洒泪单传第一衣。
望远
李寄（明代）

滚滚悲秋客，凄凄苦病身。登临见天地，怀抱向何人。

云暗南山树，风连北地尘。英雄今不见，搔首问三秦。
陈元佐和诗赠以前韵
王十朋（宋代）

无功懒仕由堪酒，故向东皋事田亩。自惭耕稼非老农，岁入何田给糊口。

通功易事愧无术，谩辟书斋会乡友。出技惭如鼯鼠穷，说法强为师子吼。

交游渐觉不在眼，老拙自知当缩手。陈生慷慨真可人，文似良金胆如斗。

论交何止十年前，耐久遥期十年后。把酒殷勤问黄菊，十年故旧宁多有。

士穷要使节义敦，不见韩公称子厚。北窗捉笔书恶诗，醉中戏赠陈三九。
过下方只园入上方看经院遇八十老僧
陈舜俞（宋代）

因过下方院，更指上方登。
偃盖杉松路，包金橘柚层。
清湾从古好，孤榜复谁曾。
八十年前事，凄凉欲问僧。
咏史诗。吴江
胡曾（唐代）

子胥今日委东流，吴国明朝亦古丘。

大笑夫差诸将相，更无人解守苏州。
郑台擢涖郡昭州便道枉驾赋此谢别
张萱（明代）

天南五马忽西驰，却忆琴鸣瘴海时。万里新诗在怀袖，十年阔契念途泥。

隼旗幸驻彝门驾，鳄渚长瞻岘首碑。见说东西将赐履，罗浮遗老正扶藜。
雍雍者鸿十六章 其三
黎景义（明代）

卬生不淑，卬考方壮。天敚之年，捐世遄征。痛我慈闱，泣血骤丧。

忍死鞠孤，艰苦靡尚。
玉蝴蝶·扰扰梦中身世
姬翼（元代）

扰扰梦中身世，白驹过隙，多少时光。使尽机关方寸，不暂清凉。时奸邪、更移鹿马，执迷网、颠倒玄黄。最堪伤。死生汩没，苦海茫茫。难忘。恩绳爱索，火坑尘网。利锁名缰。一向贪饕，不知青鬓染秋霜。覆焦隍、空争骇鹿，多岐路、谩逐亡羊。自徊徨。白云深处，一炷心香。
南闸
王苏（清代）

欸乃荡空碧，孤舟晓欲东。残春野色外，乐岁市声中。

鸟语林端日，潮音水面风。渔郎尚酣睡，隔宿一镫红。
赠左虞都尉
张九一（明代）

雪尽吴阊柳未柔，鹔鹴共脱酒家楼。吕蒙何必行间识，谢奕应从方外求。

紫壑三春深雾隐，沧江片月挟珠游。菰芦执手无穷意，欲向明时赋四愁。
暑退
方回（元代）

逆旅朝难夕，更生暑忽凉。
自能捐嗜欲，足可看奔忙。
即恐来鸿雁，翻成畏雪霜。
去年几人健，同与嗅秋香。
感遇十首次韵和黄著作鲁直以将穷山海迹胜绝
晁补之（宋代）

仓鹒知阳春，乔木声关关。
白驹不食苗，奈此空谷寒。
昔有丹徒士，槟榔贮金盘。
富贵怀隐忧，无宁归故山。
见张运使郎中 其二
周麟之（宋代）

野鹤摩云万里心，一枝聊复寄高林。愁边举目江山异，客里登高岁月深。

长铗誓为知己用，短檠空伴读书吟。龙门不拒通家子，应许来听正始音。
胜金关
田均晋（清代）

地自古西夏，关门驿路通。人家荒碛外，树色乱流中。

断岭皆趋北，归云祇向东。邮亭聊小立，轻飏酒旗风。
次韵和岳醵饮西峰寺分韵成诗十四首见寄
陈著（宋代）

人世浮浮风里尘，不须更问果何因。
有时意思悠然处，流水青山便是亲。
晚兴
孔武仲（宋代）

吏退公门静，萧然似宴居。
秋声来簟枕，晚色被庭除。
仄径窥栖鸟，荒池听跃鱼。
黄花恼陶令，搔道赋归欤。
感事吟
邵雍（宋代）

古人不见面，止可观其心。
其心固无佗，而多顾义深。
今人不见心，正可观其面。
其面固无佗，而多顾利浅。
顾义则利人，顾利则害民。
利人与害民，而卒反其身。
其身幸而免，亦须殃子孙。
登文殊院
曹鋡（清代）

嵯岈开线路，杖履莫辞难。岚气千岩雨，山风六月寒。

石欹防客过，松古学龙蟠。纵目遐荒外，方知天地宽。
仇英蜡梅水仙小幅 其四
弘历（清代）

携得行幐日与亲，悠然并对古之人。檀芬玉质疑飘动，毡室风和不近尘。
相地余君祥赠言卷
郑元祐（元代）

我早不识余山人，湖海名知三十春。闻其欲识天下士，不厌四方走踆踆。

朅来中吴春苦雨，雨窗峭寒肌骨皴。袖有赠言成大轴，读未卷终伤我神。

儒先沦落日已尽，我独未死如枯鳞。涸辙曾无斗升水，破靴厌踏康庄尘。

生言宿知地理学，转移造化抽机轮。黄箸定钤司马氏，青囊为书郭景纯。

二子骑箕上天去，遗编凭谁据其津？余生两眼炯秋月，遍观山崖与海滨。

先辈而今木已拱，后生蹇予蠖不伸。何处青山可埋我？免使乌鸢蝼蚁嗔。
满庭芳（寿金黄州）
汪莘（宋代）

云梦南来，岷嶓东会，楼前天水苍茫。黄州太守，万里作金汤。淮上烟尘初敛，仍安集、耕陇渔乡。须知道，纶巾羽扇，不独数周郎。

生朝，遥想处，雪消赤壁，春动黄冈。有新翻杨柳，细抹丝簧。竹外一枝更好，应回首、清浅池塘。看看也，天边凤诏，归侍赭袍光。
题芭蕉赠僧
沈周（明代）

山僧心与迹俱閒，未限居山及出山。长对芭蕉閒不过，时留一偈叶中间。
至日
郑刚中（宋代）

寒风已是识新阳，昨夜千林不禁霜。
七日欲知天道复，丈三先看土圭长。
不寐
曹秉哲（清代）

春来愁易觉，况值雨侵帷。运蹇孤名早，心闲怪梦迟。

柝延将尽夜，镫了未安诗。渐老豪情减，闻鸡总不知。
夏日山居
袁士元（元代）

疏帘拂拂飏南薰，睡起茶舂隔岸闻。蚕老已收松上雪，麦黄初涨陇头云。
次韵仲平十七夜太社行礼月色如昼 其二
周紫芝（宋代）

龙辀来下未为轮，九奏迎神不动尘。想得椒浆初奠后，夜归犹有月随人。
望远
吕本中（宋代）

上林燕不飞，朔云无消息。天山应云霏，吴苑草碧色。

断肠人不知，耿耿多思忆。当年惜繁华，绿琴悔不理。

于今霜露归，徘徊明月里。
偕杨善卿丘以敬刘载民游法云寺以色即是空分韵得即字
萨都剌（元代）

驾言招提游，系马日之夕。黍酒浓滴珠，松风暗笼漆。

朝士昼鸣珂，山僧夜飞锡。凤台锦袍人，可望不可即。
感怀
黄庚（元代）

入山采芝薇，豺虎据我丘。
入海寻蓬莱，鲸鲵掀我舟。
山海俱碍，瞻望凝远愁。
乾坤如许大，此身常浮沤。
依托岂无地，皇皇将安求。
何当跨凤鹏，相从安期游。
题张晞颜两花图二首 其一 繁杏
范成大（宋代）

红粉团枝一万重，当年独自费东风。若为报答春无赖，付与笙歌鼎沸中。
次韵黄文若春日山行过秦德久六首 其三
周紫芝（宋代）

阶前春草唤愁生，屋上鸣鸠报晚晴。忽有好诗来照眼，似逃空谷听人声。
即席和焦贯道
陈渊（宋代）

马上无端骨肉消，老来功业正寥寥。便须举白追年少，莫恨红妆不我饶。
送娄六秀才
徐积（宋代）

趋时之悔真良说，枉己之徒信厚颜。学者渊源当似海，丈夫持厚要如山。

挺然特起麟孤角，鄙矣谁窥豹一斑。为子临行双泣下，白头人倚夕阳关。
句
吴光（宋代）

人情不似溪流水，不改当时枕上声。
次韵师川见赠
李光（宋代）

钧枢归雅望，邪志寝奸雄。雕鹗清秋急，豺狼当路空。

经纶思妙手，谈辩想英风。未厌东山卧，沈机一局中。
对镜
陆游（宋代）

岁月虽遄迈，形容未苦臞。
发如新沐润，颜似半酣朱。
书读常终卷，山行亦却扶。
悠悠随日过，不复叹头颅。
使浙西先寄献燕王侍中
徐铉（宋代）

京江风静喜乘流，极目遥瞻万岁楼。喜气茏葱甘露晚，

水烟波淡海门秋。五年不见鸾台长，明日将陪兔苑游。

欲问平台门下吏，相君还许吐茵不。
再游慈恩寺留僧瑢画卷
李东阳（明代）

软沙幽草接芳洲，旧路重来问石头。名似曲江题后到，身如房琯梦中游。

山迎杰阁层层见，水绕长桥曲曲流。吾祖汝师俱寂寞，相逢茶话坐消忧。
适安旅次
杨冠卿（宋代）

槛蒲行碧瘦，林叶得红深。
客子倦长夜，居人催暮砧。
风梢窗纸急，月转药栏阴。
高枕已无睡，寒螿休苦吟。
下赤山岭过渡至石子涧别施八评事
梅尧臣（宋代）

三年守庐次，雨回来涧边。
临塘爱鱼乐，近竹见人贤。
今我西归日，逢君小隐年。
重将车马去，惊起野鸥眠。
君实不饮酒栽菊诗以间之
江休复（宋代）

君实不饮酒，庭下多栽菊。
不知黄花开，奈此杯中绿。
凌晨烟露糍，后日风霜促。
欲表君苦心，宜种子猷竹。
玉洞
齐唐（宋代）

白石洞间路，吾家在其中。
琴窗与书阁，一半是云封。
亲郊恭纪三十首 其九 文华殿习礼
林熙春（明代）

文华圣藻重尊天，再仿圜丘礼数虔。簪笏千官环听睹，貂珰为达圣人前。
题戚化源画清济贯浊河图
刘敞（宋代）

浊河清济坐中分，沙浪澄波两逼真。自画壁来多少日，能知清浊几何人。
送鄱阳太守 其二
彭汝砺（宋代）

朝星一夜渡寒江，千里瞻依重慨慷。荆土定能碑岘首，召南安慨废甘棠。

遗恩未散波涛润，令德长馀锦绣香。吟尽肺肠还自惜，江湖不似去思长。
临江仙（次李伯纪韵）
李弥逊（宋代）

多病渊明刚止酒，不禁秋蕊浮香。饮船歌板已兼忘。吴霜羞鬓改，无语对红妆。

小捻青枝撩鼻观，绝胜娇额涂黄。独醒滋味怕新凉。归来烛影乱，欹枕听更长。
游善权山留题三首 其二 水洞
陈克（宋代）

逶迤步哀壑，局蹐生微澜。惨惨白日暮，萧萧朱夏寒。

崖倾势方壮，石出水益湍。淙流响磬瑟，突起横镆干。

微踪乍渺茫，妙想忺盘桓。我今人世间，所向行路难。

如何洞宫脚，危磴仍屈蟠。神伤阻独往，发竖两股酸。

了知仙凡隔，坐惜岁月残。心违泪交堕，已去犹长叹。
水龙吟·此花迥绝他花
李曾伯（宋代）

此花迥绝他花，湘中不减吴中盛。疑从太华，分来岳麓，根荄玉盛。炬列千红，盖擎万绿，织成云锦。向壶天清暑，风梳露洗，尘不染、香成阵。好似一番雨过，似轻鬟、晚临妆镜。阿环浴罢，珠横翠乱，芳肌犹润。载月同游，隔花共语，酒边清兴。问六郎、凝伫多时，公不饮、俗几甚。
同郑寺丞登西瀑
陈宓（宋代）

绍年一联镳，作意到西瀑。
是时新喜晴，峻壁潄清玉。
雷霆骇神新，冰莹雪胸腹。
临深足恐堕，坐石膝频促。
晷长不知永，玩久愈未足。
下山历斗潭，喧豗尚相逐。
忽逾十五里，风雨送归躅。
抵家如梦觉，始觉当暑溽。
但愿身更强，后游多秉烛。
和祖择之学士袁州庆丰堂十咏 其六
陈诜（清代）

园涉日成趣，穷诗懒缀装。梁间冰雪句，屈指岁华长。
斗室吟
王建常（清代）

作室大于斗，栖迟亦自如。不闻今世事，但读古人书。

有定千情约，无营一榻余。闲中时俯仰，天地在吾庐。
少年游·含羞倚醉不成歌
张耒（宋代）

含羞倚醉不成歌，纤手掩香罗。偎花映烛，偷传深意，酒思入横波。
看朱成碧心迷乱，翻脉脉，敛双蛾。相见时稀隔别多，又春尽、奈愁何。
榴花
邹浩（宋代）

阁东阁西安石榴，两株相映花枝稠。山高江阔万木叶，独此烂熳开不休。

有如牙门集缨绂，碧油幢外红光浮。又如青天驻羲御，火龙鳞鬣惊人眸。

朝朝莫莫看愈好，直若有意宽离忧。无穷归念姑且置，栏边取醉商声讴。
代赵丞相作尚书挽诗三首
项安世（宋代）

讲读真无敌，忠诚素有孚。
谈经兼体用，论事极精粗。
日已升暘谷，天方冒海隅。
甘盘当保义，岂料岁年徂。
有感十首
吴芾（宋代）

延福池台荆棘深，上皇无复更登临。
寂寥崇观当年事，愁绝关河万里心。
属邑告稔寄转运劝农二使台
宋祁（宋代）

稼云弥望黩纡馀，雨遍公私告稔初。
田父此时歌击壤，牧人他稔梦为鱼。
劝符数下收遗{左禾右齐}，漕穀相衔饷剩储。
莫谓衰翁止蒙福，有年须待史官书。
李都阃同登蓬莱阁观海
张吉（明代）

苍髯如戟李将军，平生嗜好在斯文。行边宛转阴山北，望水沉斯东海濆。

蓬莱暑雨开新霁，半落沧潮含晓云。崔嵬阁道隳空阔，导吾并盖穷氤氲。

须臾云散诸岛出，二竹三门联甲乙。寸心恍惚共神谋，两目颟顸与天毕。

却忆太始混沌初，阴阳摩荡无形质。二仪既辟清浊分，洄潏颐中止天一。

外浮乾象内涵坤，倒景神人难致诘。坤轩西北轾东南，万派奔趋同一律。

海市流传不记秋，古今胜事信无俦。南多鲛室北蜃室，变幻起灭难推求。

蜃为楼阁鲛为绡，往往真与尘世侔。虽侔尘世终莫有，吁嗟入目不入手。

是时我与李将军，注目晴空颇良久。渺然一碧何所见，恍恍徒闻鳌抃蛟龙吼。

人言海烟映日海市乃露呈，孰是神物无依凭。空明万象惊瞆袖，伸手谁探波底星。
次韵孙耿诗三绝并寄谢 其一
韩淲（宋代）

钱塘都会正明春，和气祥风动八垠。当殿牙牌报班到，玉阶方寸引贤人。
赠献纳使起居田舍人澄
杜甫（唐代）

献纳司存雨露边，地分清切任才贤。
舍人退食收封事，宫女开函近御筵。
晓漏追趋青琐闼，晴窗检点白云篇。
扬雄更有河东赋，唯待吹嘘送上天。
复次韵寄子我四首 其三
晁说之（宋代）

当年配马莫嘲卢，今日化龙还寝模。麈尾虽长君不妒，搔头漫短我能疏。

夜寒青女难携手，海阔麻姑肯寄书。五色笔归空婉娩，幽篁残梦自常如。
边将二首
张蠙（唐代）

历战燕然北，功高剑有威。闻名外国惧，轻命故人稀。

角怨星芒动，尘愁日色微。从为汉都护，未得脱征衣。

按剑立城楼，西看极海头。承家为上将，开地得边州。

碛迥兵难伏，天寒马易收。胡风一度猎，吹裂锦貂裘。
暮春绝句 其一
张扩（宋代）

飘尽杏园红白株，祗留芍药殿春馀。不堪风雨夜来恶，地上又多枝上疏。
谢孙紫微同郡侯石太尉见访
魏野（宋代）

谁共东郊访懒魁，一时文武尽奇才。
朱衣列到柴门住，皂纛随穿竹径来。
乍照儿童戈似雪，忽惊猿鹤鼓如雷。
眼看两地翱翔去，溪上无由更接陪。
天赐白
周邦彦（宋代）

君不见书生镌羌勒兵人，羌来薄城束缚急。
蜡丸飞出辞大家，帐下健儿纷雨泣。
凿沙到石终无水，扰扰万人如渴蚁。
挽絙窃出两将军，敌箭随来风掠耳。
道傍神马白雪毛，噤口不嘶深夜逃。
忽闻汉语米脂下，黑雾压城风怒号。
脱身归来对刀笔，短衣射虎朝朝出。
自椎杂宝涂箭创，心折骨惊如昨日。
谷城鲁公天下雄，阴陵一跌兵力穷。
檥舟不渡谢亭长，有何面目归东江。
将军偶生名已弱，铁花暗涩龙文锷。
缟帐肥刍酬马恩，閒望旄头向西落。
优孟歌
佚名（先秦）

山居耕田苦。
难以得食。

起而为吏。
身贪鄙者余财。

不顾耻辱。
身死家室富。

又恐受赇枉法为奸触大罪。

身死而家灭。
贪吏安可为也。

念为廉吏。
奉法守职。

竟死不敢为非。
廉吏安可为也。
秋山行旅
王恭（明代）

客路青山外，萧条尽白云。猿啼山寂寂，霜降叶纷纷。

野寺鸣烟磬，空林带夕曛。望乡心未已，残笛不堪闻。
题南翔寺
葛天民（宋代）

南翔建自梁天监，白鹤不归江自轨。
深禅空忆祖师齐，昔有老堪今有远。
我趁江鸥访远公，远公不有湖天晚。
七岁驱凫有几房，三百苾蒭无半面。
殿阁参差高入云，一堂可着千僧饭。
古柏槎牙不记年，柯如屈铁色苍藓。
古意偏关倦客怀，归舟有句无人遗。
明日中流遇阿英，连宵细说南阉院。
少待崇莲宝塔成，春风共看巢梁燕。
我欲婆娑借数椽，子当力学如吾愿。
一任江花恼杀人，闲边自数飞花处
风
郭祥正（宋代）

飒飒来何处，空岩虎一声。荡摇神女态，飘忽楚王情。

有力畴能禦，无根长自生。扫除天际雾，为放日车明。
方待制挽词二首 其二
葛胜仲（宋代）

佳城酾酒奠，长夜殒星知。今代儒林传，诸方德政碑。

朝廷躬蹇蹇，丘壑自怡怡。安得研几士，推穷妙万蓍。
道伦竹阁
黄裳（宋代）

曾看孤山翠微麓，回环阁下千茎竹。醉吟先生唐室贤，洒落情怀出流俗。

赤城德士攀高风，特借嘉名榜山腹。雪霜难犯为心虚，直节凌云耸苍玉。

月华弄影无纤尘，合有丹霄凤来宿。赵州庭柏如己知，扫却閒言且观独。

九年当作无生游，慎勿窥红堕私欲。况是天台掌仙箓，炼矿成金石龙谷。

落花流水好寻真，岂特萧萧阁前绿。
放朝偶作
郑谷（唐代）

寒极放朝天，欣闻半夜宣。时安逢密雪，日晏得高眠。

拥褐同休假，吟诗贺有年。坐来幽兴在，松亚小窗前。
次韵顺之奏雅四首
邓肃（宋代）

神仙醉歌天上曲，暖春肯念人间欲。
谩将郊岛继韩豪，五出那配天葩六。
渔家傲·佛赞西方经现在
可旻（宋代）

佛赞西方经现在。广长舌相三千界。为要众生生信解。临终迈。不修净业犹何待。七宝池塘波一派。莲华朵朵车轮大。华内托生真自在。分三辈。阿鞞跋致长无退。
王渊疏枝双雀
弘历（清代）

麻雀寻棘枝，䳺鹑啄华黍。物类有万殊，各自命其侣。

老安少者怀，因之悟胞与。
织锦曲
王建（唐代）

大女身为织锦户，名在县家供进簿。长头起样呈作官，

闻道官家中苦难。回花侧叶与人别，唯恐秋天丝线干。

红缕葳蕤紫茸软，蝶飞参差花宛转。一梭声尽重一梭，

玉腕不停罗袖卷。窗中夜久睡髻偏，横钗欲堕垂著肩。

合衣卧时参没后，停灯起在鸡鸣前。一匹千金亦不卖，

限日未成宫里怪。锦江水涸贡转多，宫中尽著单丝罗。

莫言山积无尽日，百尺高楼一曲歌。
日本游士索诗即赠
洪繻（清代）

波急云昏大海滨，徵徭已遍武陵津。故山人物沦欧、美，此地桑麻记晋、秦。

三岛谁登君子国？一身独作葛天民。赤间关路休归去，恐与时趋隔两尘！
春寒
劳蓉君（清代）

春光寂寂思依依，深院无人昼掩扉。病质吟花红亦瘦，疏帘引草绿争肥。

缘悭骨肉辜乡梦，愁老年华傍翠微。酥雨连朝寒不耐，晚来催我更添衣。
元日云安道
赵崇嶓（宋代）

元日度巴云，时逢朐{左月右忍}人。
野梅空自落，山鸟暗知忍。
不醉新年酒，徒悲异域身。
无穷倦行意，亭柳漫风尘。
九日群公出游郊外余方卧郡斋听水因寄一绝呈
寇准（宋代）

菊老东篱人病酒，西风黄叶满荒田。
不知今日登高兴，何似虚堂听水眠。
苏武慢 其三
蔡伸（宋代）

相逢非草草，分袂太匆匆。征裘泪痕浥遍，眸子怯酸风。

天际孤帆难驻，柳外香軿望断，云雨各西东。回首重城远，楼观暮烟中。

黯销魂，思陈事，已成空。东郊胜赏，归路骑马踏残红。

月下一樽芳酒，凭阑几曲清歌，别后少人同。为问桃花脸，一笑为谁容。
古诗十九首 其十六
释函是（明代）

凉猋起何处，浥露掩朝晞。草色白未已，王孙寒不归。

本与我同襟，忽然捐重帏。帏薄梦难同，秖要良人知。

自古多行役，亦有回车时。岂不念昔者，新昏情孔痴。

情痴焉可久，昔心宁终违。婉转盼今夕，寒月空相随。

今夕移他夕，谁知寒月辉。
次及甫觉寒
洪咨夔（宋代）

霜勒衾如水，寒於客有期。
不成神女梦，空赋外孙词。
瓮暖宜桑落，冠凉怯竹皮。
悬知鄱水上，冷落扊扅诗。
走珠石
方信孺（宋代）

底事明珠解去来，当时合蒲已堪猜。
贾胡不省何年事，老石江头空绿苔。
如梦令
赵汝茪（宋代）

小砑红绫笺纸。一字一行春泪。封了更亲题，题了又还坼起。归未。归未。好个瘦人天气。
泛舟离台港
赵抃（宋代）

赏遍舟丘上画船，旌旗金鼓满晴川。潮平难繂舟人望，一似离杭过越年。
马君采刲羊置酒作九日之会少长咸集主劝宾酬饮酒乐甚明日成小诗寄君采
徐瑞（宋代）

节序催成岁，朋曹阻异方。幽怀兴独感，举俗爱重阳。

有美珠湾客，能勤秋月章。华堂开晚集，胜友侑清觞。

馔设羊肪白，杯持菊蕊黄。髹盘行枣栗，瓷玉进齑粻。

击缶歌呼杂，飞觥赏罚忙。群豪矜爪利，二老斗身强。

且用酒为日，何妨鬓欲霜。风松荐琴石，水竹炼丹房。

境胜身宜适，心閒味自长。明年应更健，此会未渠央。
乱后出城二首 其一
孙承恩（明代）

刁斗声犹在，疮痍痛正深。田庐迷故业，飘泊慰归心。

生理浑无赖，催科况可任。感时添老泪，到处一沾襟。
蓦山溪（墨梅、荆楚间鸳鸯梅、赋此）
周纯（宋代）

江南春信，望断人千里。魂梦入花枝，染相思、同心并蒂。鸳鸯名字，赢得一双双，无限意。凝烟水。念远教谁寄。

毫端写兴，莫把丹青拟。墨客要卿卿，想临池、等闲梳洗。香衣黯淡，元不涴缁尘，怜缟袂。东风里。只恐于飞起。
送新罗僧归本国
贯休（唐代）

忘身求至教，求得却东归。离岸乘空去，终年无所依。

月冲阴火出，帆拶大鹏飞。想得还乡后，多应著紫衣。
得小圃城南用渊明归田园居韵六首 其六
程俱（宋代）

长安冠盖区，九轨三广陌。不知乌帽底，谁独适吾适。

定无羊求子，相与数晨夕。莫言三径微，永杜声利隙。

流风有仍孙，心不受形役。朱门见蓬户，华榜标世绩。

二仲倘可睎，忘年赖谦益。
过长江伤贾岛
李频（唐代）

忽从一宦远流离，无罪无人子细知。

到得长江闻杜宇，想君魂魄也相随。
郊外
王安国（宋代）

野旷天寒气象嘉，浮云浓淡日初斜。泽中雨涨无鸣鹘，荷下波初有怒蛙。

箫鼓残声来帝阙，渔樵归径见人家。尘簪羞把黄花插，不耐飞蓬斗鬓华。
句
白敏中（唐代）

南浦花临水，东楼月映风。（镇剑南，经忠州，寻乐天

遗迹作。见《纪事》）
塞外冬至
彭汝砺（宋代）

今年至日是今朝，日影方长路更遥。霜雪辛勤白榆塞，鹓鸿怅望紫宸朝。

阴冥丘壑云长暗，阳触渊泉冻欲销。欲问春来消息近，几多垂柳在溪桥。
题式之诗卷后
林璧（宋代）

少年曾读石屏诗，老去江湖幸见之。
百倍寻常真足惜，十存八九实堪悲。
蛙鸣蝉噪人争羡，天巧神功彼自知。
我欲流传天下去，为求完本补亡谁。
端明汪公挽章二首
吕祖谦（宋代）

四海膺门峻，亲承二纪中。
论交纵父祖，受教自儿童。
山岳千寻上，江河万折东。
微言藏肺腑，欲吐与谁同。
寄张敏叔
许景衡（宋代）

寿春太守紫髯翁，忆得当年笑语同。应为江山尽诗助，更无音信问途穷。

簿书觑著钤斋静，棋局拈来蜡炬红。也待去为樽俎客，却怜身世尚漂蓬。
闻王优弹唱
沈周（明代）

班里当歌让早名，临觞一曲使人惊。
板回促拍翻新调，丝引余腔转慢声。
萱草泥融蚯蚓细，桃花风悄栗留生。
白头重洗青春耳，不向何戡数渭城。
贾生
王安石（宋代）

一时谋议略施行，谁道君王薄贾生。
爵位自高言尽废，古来何啻万公卿。
和李天麟秋怀五绝句
杨万里（宋代）

漫浪归来岁又秋，依然风月朁人愁。
奉酬只麽随缘句，懒更雕肝与探钩。
多稼轩十景诗 其二 寸碧亭
弘历（清代）

攒蹙翠琼表，翼然亭子凉。骋观延绿墅，胜概学黄冈。

松架炎偏爽，花棚静益香。每来期默识，不必展缣缃。
过弋阳观竞渡
杨万里（宋代）

急鼓繁钲动地呼，碧琉璃上两龙趋。一声翻倒冯夷国，千载凄凉楚大夫。

银椀锦标誇胜捷，画桡绣臂照江湖。三年端年真虚过，奇观初逢慰道涂。
秀野亭
范端臣（宋代）

不敢寻诗怕雨催，须知挈榼为春来。
天公未放阳乌出，坐客何妨笑脸开。
寒食花光犹照眼，乱山云气欲侵罍。
黄昏数点池南雨，似惜香尘逐马回。
偈颂十五首 其十
释慧方（宋代）

露柱患痈疖，灯笼却皱眉。个中无限意，曾不堕闻思。
水调歌头 二月十五夜大江看月
薛时雨（清代）

独饮不成醉，横槊望江天。吟魂飞落天外，无语对婵娟。

万里山河寂静，凄绝嫦娥孤影，偏喜十分圆。鹤唳不知处，缥缈入云烟。

人渺渺，春寂寂，夜绵绵。长空如此寥阔，一客倚孤船。

过眼风光谁赏，回首钱塘江上，铁笛会群仙。今夕复何夕，香雾袭衣寒。
游冶山
何栋如（明代）

闻说百峰山最奇，到来秋色更离披。地当吴楚东南会，寺有齐梁禅代时。

云气欲迷丹凤阙，雨珠先洒白龙池。翠华驻跸知何处，拟问山僧骑已驰。
句
石延年（宋代）

孔雀罗衫窄窄裁，珠襦微露凤头鞋。
取里语以己语足成二绝
张舜民（宋代）

世间多少不平事，却被同州看华山。
我到左冯今几月，何尝见得华山颜。
老树擎霜图
李昱（明代）

夜寒霜气裂沧溟，潭底老龙眠欲醒。万劫玉漦流不尽，化人来听蕊珠经。
送田处士
欧阳修（宋代）

秦士多豪侠，未君久遁名。
青山对高卧，白首喜论兵。
气古时难合，诗精格入评。
公车不久召，归袖夕风生。
偈颂八十五首
释妙伦（宋代）

灵山话月，曹溪指月。
检点将来，只得半橛。
题忠孝亭
许及之（宋代）

白石陂头斩逆苏，士行却是晋夷吾。功成不掩窥窬志，忠孝何如卞大夫。
南柯子（次韵南剑赵倅）
曾觌（宋代）

粉黛娉婷艳，芝兰笑语香。延平春色斗芬芳。不管清宵更漏、听春裳。

烛暗人方醉，杯传意更长。可堪回客九回肠。萧瑟一檐风雨、过横塘。
官满趋朝留滞吴门即事书怀十首 其五
仲并（宋代）

花径风来百样香，捲帘春水绿池塘。如今万事销磨尽，四卷楞伽味最长。
八十吟十绝
刘克庄（宋代）

汉承秦后古书亡，太息高文总未遑。
六叶蒲轮迎一老，元来却是议明堂。
送张真甫中书奉祠归蜀
范成大（宋代）

种成桃李恰新阴，忽忆家山丛桂林。
客路莫嫌归计拙，春江争似骇机深。
一封朝奏钧天梦，万里江行魏阙心。
後日还朝饱风露，黑头应有雪丝侵。
留守安抚司徒侍中生辰三首
强至（宋代）

七月穹旻大火流，元精信宿降伊周。
公师一品仪型重，将相三伊德业优。
桑梓乡邦兼镇抚，苴茅封国正居留。
人间盛事仍难老，富贵功名未白头。
题丁虚江诗卷二首 其二
萧立之（宋代）

华表千年化鹤归，归来言语亦成诗。当时城郭人民句，想见如今更可悲。
踏莎行·江上阻风
梁寅（元代）

叠浪堆琼，横烟织素。停桡避险湾头住。汀洲连水水连云，何曾湾却归人路。
今夕聊淹，明朝须去。休愁休怨休嗔怒。还家正属好风光，啼莺无数花千树。
罢官述
王十朋（宋代）

去矣清源守，皤然雪满颠。居官无善政，排闷有诗篇。

朋盍三杯酒，公馀一觉眠。泉人岂思我，我意自思泉。
秋日
温庭筠（唐代）

爽气变昏旦，神皋遍原隰。烟华久荡摇，石涧仍清急。

柳暗山犬吠，蒲荒水禽立。菊花明欲迷，枣叶光如湿。

天籁思林岭，车尘倦都邑。譸张夙所违，悔吝何由入。

芳草秋可藉，幽泉晓堪汲。牧羊烧外鸣，林果雨中拾。

复此遂闲旷，翛然脱羁絷。田收鸟雀喧，气肃龙蛇蛰。

佳节足丰穰，良朋阻游集。沉机日寂寥，葆素常呼吸。

投迹倦攸往，放怀志所执。良时有东菑，吾将事蓑笠。
七十翁吟五言古体十首
方回（元代）

先祖八十四，卒予生之年。
先父五十六，予甫三岁焉。
厥今七十叟，万死偶获全。
过父岂不愧，逮祖恐未然。
初学晚颇进，粗亦窥圣贤。
常感知己恩，不报负我冤。
梦寐此心明，暗室如青天。
无田与儿孙，未为无所传。
次韵斯远并柬成季 其二
韩淲（宋代）

午夜露气冷，明月忽已低。推窗此何时，蛩螀互悲凄。

乃知南豅山，更有南豅溪。樵歌起老叟，牧笛吹童儿。

百年漫戚欣，千载劳是非。口心忽相语，不闲尚奚为。

磊磊千枝松，洋洋万顷陂。偃蹇衡茅下，匪惧寒与饥。
访锦石上人静空蒙留宿
李寄（明代）

公然行径是游僧，处处春风问掌亭。是我故交俱冷尽，白莲社里眼偏青。
忆信
朱伦瀚（清代）

西风边日黯山光，渐觉交秋气侯凉。塞北身当风雨际，城南家在水云乡。

音书又是经旬隔，魂梦新知入夜长。遥忆捣衣砧上月，应怜边客见如霜。
荼蘼
方岳（宋代）

手插春风十万条，野香落絮玉摇摇。
黄鹂莫误看花眼，等得南薰雪未消。
题雪峰如藏主水月图
林之奇（宋代）

千江有月一一同，一月普现千江影。
谓一为月影非江，影既非江月何有。
是一即千千即一，水月究竟无江相。
随见有月月在水，亦无究竟非江者。
譬如观音妙色身，对物而见千臂眼。
於是千臂千眼中，何者为正何独非。
菩萨一体作一用，千体同是无剩法。
此水此月亦复然，照用齐行一无欠。
俯不见月仰亦无，千月阙一固不可。
上人此庵憩瓶锡，终日宴坐常湛然。
散一为千弥六虚，摄千归一不盈寸。
我知上我环堵中，能广能狭能方圆。
空诸所有何必然，作是见者名邪见。
临江仙 春闺即事
葛秀英（清代）

隔院莺声催早起，昨宵杏雨轻寒。一庭春色卷帘看。

绿烟双燕语，红树百花攒。

整顿琴书消昼永，妆成不去凭栏。鹊炉呼婢爇沉檀。

新词翻白雪，小楷界乌阑。
唐乐府十首 其十 献贺觞
刘驾（唐代）

莫但取河湟，河湟非边疆。愿今日入处，亦似天中央。

天子寿万岁，再拜献此觞。
沙冈
赵方（宋代）

问予何酷爱沙冈，奇秀山光接水光。槐树绿阴刚似盖，天风吹动蛰龙翔。
午晴观孔雀
袁说友（宋代）

异雀逢人正美观，一鸣晴日傍栏干。
昂头未展云霄翼，掉尾先栏锦绣盘。
危坐我方诗兴切，薄寒谁伴酒肠宽。
世间最是羇怀恶，犹得亭花著意看。
嵩山十二首·天门
欧阳修（宋代）

石径方盘纡，双峰忽中断。
呀豁青冥间，畜泄烟云乱。
杉萝试举手，自可阶天汉。
长思仙 与刘处玄并示孟四元
马钰（金朝）

看阳刘。看阳刘。福杖心持占岸头。眠云枕逆流。万缘休。万缘休。金木相生性转柔。丹成赴十洲。
酬乐天七月一日夜即事见寄
刘禹锡（唐代）

夜树风韵清，天河云彩轻。故苑多露草，隔城闻鹤鸣。

摇落从此始，别离含远情。闻君当是夕，倚瑟吟商声。

外物岂不足，中怀向谁倾。秋来念归去，同听嵩阳笙。
期顾德甫兄弟看花不至
归子慕（明代）

脉脉春欲深，迟迟日方午。
闲闲溪桥边，寂寂桃花坞。
浅水潮初生，渔舟倒出浦。
无奈东风狂，花落不可数。
水龙吟 咏游丝
张野（元代）

落花天气初晴，随风几缕来何处。飘飘冉冉，悠悠扬扬，欲留还去。

雪茧新抽，青虫暗坠，檐蛛轻度。看垂虹百尺，萦回不下，似欲系，春光住。

凭仗何人收取。付天孙、云霄机杼。浮踪浪迹，忍教长伴，章台飞絮。

惹起闲愁，织成离恨，万头千绪。望天涯尽日，柔情不断，又闲庭暮。
南仲将至荷叶浦舟人忧鼠窃不敢宿浦下迨晓方
周南（宋代）

晴波绿净渺如湖，认得荷花似子都。
疑是天孙憎俗驾，急收云锦长萑蒲。
登龙瑞观北岩
方干（唐代）

纵目下看浮世事，方知峭崿与天通。湖边风力归帆上，

岭顶云根在雪中。促韵寒钟催落照，斜行白鸟入遥空。

前人去后后人至，今古异时登眺同。
恭纪圣恩春日同游并颁赐殊品 其五
方献夫（明代）

小憩迥廊逼翠华，皇风忽尔散天葩。赓歌未足成羞涩，已赐仙花压帽斜。
送居厚弟堂禀二首
刘克庄（宋代）

俱被光华遣，同归寂寞滨。
吾灾因抱椠，子咎在埋轮。
记忆烦明主，招徕到远臣。
要须留晚节，它日白先人。
依韵和李评文思
强至（宋代）

我心烱烱君应识，万事都慵独吟癖。
二年客眼看京华，可见无媒进无益。
势门所喜在佞豪，直语空拳无一怿。
爱君挺拔生贵家，不学庸儿醉朱碧。
两提试笔赋翰林，落落金声天上掷。
改丞殿省头不回，直把群经重研摭。
相逢怜我犹滞濡，四十金闺未通籍。
势门宜不容此身，赖有君家好投迹。
书斋延坐开新编，光焰文章追祖白。
更邀诗社同襟期，脱略形骸一疏戚。
公侯必复君勿迟，志士由来轻尺璧。
杏花天·病来自是于春懒
辛弃疾（宋代）

病来自是于春懒，但别院、笙歌一片。蛛丝网遍玻璃盏，更问舞裙歌扇。
有多少莺愁蝶怨。甚梦里、春归不管。杨花也笑人情浅，故故沾衣扑面。
江村
释文珦（宋代）

古树两三株，人家四散居。
草檐经雨烂，沙路过潮虚。
渔罢篱悬网，耕归壁挂锄。
相呼命邻叟，农隙课儿书。
次韵子瞻减降诸县囚徒事毕登览
苏辙（宋代）

山川足清旷，阛阓巧拘囚。
安得纤阿御，同为穆满游。
遥知因涣汗，远出散幽忧。
原隰繁分绣，村墟尽小侯。
春深秦树绿，野阔渭河流。
四顾神萧瑟，前探意涨浮。
胜观殊未已，往足讵能收。
下坂如浮舸，登崖剧上楼。
强行腰伛偻，困坐气嘘咻。
鸟语林峦静，花明涧谷幽。
濯溪惊野老，伐路骇他州。
中散探深去，文渊到处留。
听琴峰下寺，弄石水中洲。
溪冷泉冰脚，山高雾绕头。
石潭清照骨，瀑水溅成钩。
仙庙鸣钟磬，神官秉钺刘。
养生闻帝女，服气绝彭仇。
故宅犹传尹，先师不喜丘。
居人那识道，过客谩停驺。
岩谷诚深绝，神仙信有不。
云居无几杖，霞佩弃镌锼。
豹隐连山雾，龙潜百尺湫。
门开谁与叩，桃熟浪传偷。
绀发清无比，方瞳凛不侔。
会须林下见，乞取寿年修。
拔去和鸡犬，相随若旆旒。
乘风遗褭，长啸贱笙篌。
従骑衣皆羽，前驱鬣尽蚪。
安能牵两足，暂得快双眸。
自昔辞乡树，南行上楚舟。
万江穷地脉，三峡束天沟。
云暗酆都晚，波吹木枥秋。
寻溪缘窈窕，入洞听飕飗。
空寺收黄栗，荒祠画伏彪。
登临虽永日，行迈肯停辀。
蓄缩今何事，攀跻昔已悠。
魏京饶士女，春服聚蜉蝣。
雷动车争陌，花摇树系鞦。
游人纷荡漾，野鸟自嘤呦。
平日曾经洛，闲居愿卜缑。
空言真比梦，久渴渐成愁。
早退尝相约，辞嚣痛自搂。
爱山心劫劫，従宦兴油油。
海宇都无碍，山林尽可投。
愿为云上鹄，莫作盎中鯈。
适性行随足，谋生富给喉。
今游虽不与，后会岂无由。
昼出同穿履，宵眠共覆裘。
弟兄真欲尔，朋好定谁俦。
试写长篇调，何人肯见酬。
秋夜旅怀
周紫芝（宋代）

栖栖羁客眼长开，蔌蔌清灯落晓灰。北雁有情书未到，寒衾无梦雨频来。

今年白发看仍少，去日青春挽不回。别后故山应好在，小窗辜负翠云堆。
自合州出陆所至例借宅宿食略无龃龉闻两川皆然至利夔路则龂龂不可矣
项安世（宋代）

此土有善俗，江湖人未知。过门随所谒，借宅总相宜。

阒静疑无主，餐眠遂及时。客宾俱自爱，不敢坏藩篱。
扬州闻歌二首 其二
刘敞（宋代）

半夜暖风吹朔雪，东城南陌晓来春。郊光野气望不极，柳意梅香愁向人。
襄阳雨泊
许兆棠（清代）

短剑驰驱久，孤篷尚客星。风吹一江黑，雨失数峰青。

复道临虚置，惊涛入夜听。相看愁不语，榜火正荧荧。
清明病中
宋无（元代）

少年令节醉花前，老病花前服药眠。
自检铜人试榆火，午窗烧艾起新烟。
行建德县民有诉作桥罹害者作徒杠行
许有壬（元代）

霜馀溪湍息奔斗，农隙维时梁可构。往来恐有病涉人，官著恒可谁敢后。

邑胥承帖来乡里，乡民见胥如见鬼。督材斩木到丘垄，致期视成殴妇子。

人未安行力已疲，冬无旨蓄鸡先死。田家鸡尽诚可哀，邑宰旦夕行桥来。

吁嗟此役本为利，谁知为害翻百倍。老癃伛偻诉且泣，莫遣吏监民自力。

治贪问瘼乃吾事，去甚痛惩尤所急。老癃又言官试听，今日所知百无一。

我闻此语愤填膺，不可胜诛空太息。安得落落寰区间，尽是龚黄二千石。
寄江南逐客
韦庄（唐代）

二年音信阻湘潭，花下相思酒半酣。

记得竹斋风雨夜，对床孤枕话江南。
题怒吴楼 其三
屈大均（明代）

辛苦兴王业，春秋义最深。三分先帝泪，六出武侯心。

汉月光犹昨，江涛怒至今。楼高横采石，战气日阴森。
念旧
吕本中（宋代）

俯首思畴昔，常期不负渠。事随心境转，人与旧情疏。

少日犹相忆，多年遂绝书。况于生死隔，宁复似年居。
励志
黄淮（明代）

习苦方知乐，居安鲜虑危。烛理既茫昧，穷独将奚为。

释耕待毚既，亡羊惑多岐。失得焉可必，徒贻达士嗤。

所存在耿介，随寓安厥宜。操持苟不贰，庶以全吾私。
舟泊括苍溪口
释惟谨（宋代）

茅店在山下，檥舟茅店边。
钟鸣何处寺，日落满溪船。
欹枕雁初到，离家月又圆。
向来曾过此，夜泊石门前。
赴渭北宿石泉驿南望黄堆烽
李益（唐代）

边城已在虏城中，烽火南飞入汉宫。

汉庭议事先黄老，麟阁何人定战功。
临终颂
冯楫（宋代）

初三十一，中九下七。
老人言尽，龟哥眼赤。
次韵题南明山凌云阁
释德洪（宋代）

独上凌云百尺楼，栏干一曲一迟留。丁丁樵斧空山里，泛泛渔舟古渡头。

蔽日绿阴鸣好鸟，际天芳草牧青牛。回头城市分尘土，堪笑王孙取次游。
浣溪沙（儿辈欲九日词而尚远，用“满城风雨近得阳”填成浣溪沙）
李处全（宋代）

宋玉应当久断肠。满城风雨近重阳。年年戏马忆吾乡。

催促东篱金蕊放，佳人更绣紫萸囊。白衣才到共飞觞。
女冠子 其二 山房寒思
曹尔堪（清代）

吴船来往，爱听画眉停桨。冷红飞，石丑犹称丈，花娇却字妃。

伫看千药绽，空忆四腮肥。松鼠檐前落，已忘机。
次韵刘友鹤端午三首
高斯得（宋代）

笺天欲移病，心与孤鹤飞。
苔青弁峰秀，遥昔梦佳期。
恬鳞慕深藻，倦翮怀安枝。
焉能系浮名，翚翔辰升霏。
已约东里伴，无烦北山移。
他年倚磵门，望子蹁跹衣。
句
薛逢（唐代）

草荒留客院，泥卧喂生台。（《游废寺》。

以下见《海录碎事》）

碧碎鸳鸯瓦，香埋菡萏垆。

初日晖晖上彩旄。

金鞍俯鞚尘开处，银镝离弦中处声。（《猎》）。

昨日鸿毛万钧重，今朝山岳一朝轻。（《旧唐书》本传：

王铎作相，逢有诗云云，铎怨之）
秋风
程洵（宋代）

秋风来几日，草木殊未知。寒虫独何者，若与秋有期。

露竹动寒彩，云松弄幽姿。梦寻溪头路，意行当何时。
游南华寺
邓于蕃（明代）

渡筏先登楚岸堤，南宗衣钵入曹溪。千寻智海源堪溯，一语风幡径岂迷。

金检有书传贝叶，玉绳无影落菩提。当年多少参禅侣，寂寞花边听鸟啼。
送时漕大卿淮四检法
崔与之（宋代）

卿月高华照楚墟，澄清雅意见登车。
星分屯壘云中戍，风引艅登塞下储。
十二聚民行惠政，三千议狱谨刑书。
最声烜赫流聪纩，圣诏今朝下玉除。
忆秦娥（舟中书事）
高观国（宋代）

歌声间。兰舟只隔芙蓉湾。芙蓉湾。扇摇波影，风卷云鬟。

余音袅袅留余欢。双鸳飞处传情难。传情难。曲终人去，愁寄湖山。
寄韩司兵（一作泗上逢韩司徒归北）
周贺（唐代）

多病十年无旧识，沧州乱后只逢君。已知罢秩辞泷水，

相劝移家近岳云。泗上旅帆侵叠浪，雪中归路踏荒坟。

若为此别终期老，书札何因寄北军。
窗前葵萱皆吐花成诗二首 其二
赵蕃（宋代）

落去梅堪裹，乍开台更重。老怀非我独，幽质为谁容。

短发簪犹惜，高轩咏可供。还愁早衰歇，无以慰疏慵。
猗觉寮晚饭
朱翌（宋代）

卒律葛答美，钩辀格磔肥。
翁川茶不媚，何氏酒今非。
砚水添池浅，棋盘下子稀。
姮娥怜我独，未暮款窗扉。
乾明节祝圣寿 其九
田锡（宋代）

庆诞长生宝殿中，非烟五色覆诸宫。酒为天禄资君寿，曲奏霓裳乐帝聪。

悲翠帘前云气紫，珊瑚枝上雪花红。太平天子闻称贺，先喜年年过岁丰。
杂感和集归来辞 其四
李之世（明代）

藜杖不觉远，春光何处寻。听鸟清砭耳，窥泉空到心。

山霭天开画，松风涧奏琴。官閒殊亦好，时不废登临。
题浣川
戴栩（宋代）

浣纱元是此川名，鸥鹭蒲荷物物清。
人把渊明居并拟，如今倒换学渊明。
送金纫芷归全椒即用留别原韵
戴亨（清代）

契合原非易，分携倍觉难。尊醪残腊候，风雪暮江寒。

白发诗文约，青灯岁月宽。回舟梅正发，相待早春看。
临江仙·秣陵江上多离别
冯延巳（五代）

秣陵江上多离别，雨晴芳草烟深。路遥人去马嘶沉。青帘斜挂，新柳万枝金。
隔江何处吹横笛？沙头惊起双禽。徘徊一晌几般心。天长烟远，凝恨独沾襟。
田园雨芜客过三首 其三
李梦阳（明代）

废坞欢能胜，群游百任为。持竿探乳雀，掷石打黄鹂。

落果呼儿拾，逢花折自随。黄昏休拟驾，郊月巳曾期。
绍兴二十八年祀圜丘
学士院（宋代）

九霄眇邈，神不可求。
何以降之，临德之修。
三献备成，神不可留。
何以送之，保天之休。
大湓滩
林徵韩（清代）

大湓滩上下滩舟，为试风波入乱流。千嶂日昏三楚雨，一潭云冷九溪秋。

当年去国家曾破，别路依人志未酬。何事丈夫长慷慨，身轻万里当闲游。
西湖后曲 其一
何绛（明代）

木鹅城下是菱溪，溪水东流不贮泥。好趁明月齐打桨，苏公堤过又甘堤。
赠无方普禅师 其一
何梦桂（宋代）

一喝雷奔万镜空，河沙诸佛落机锋。顶门只眼人难觑，山色溪声处处逢。
采莲令
史浩（宋代）

露华霞液，云桨椒醑，姿玉斝金罍。交酬成雅会。拚沈醉。中山千日，未为长久，今此陶陶一饮，动经万祀。
陈果蓏，皆是奇异。似瓜如斗尽备。三千岁。一熟珍味。飣坐中，莹似玉、爽口流涎，三偷不枉，西真指议。
濠州春日呈赵教授
戴复古（宋代）

柳似眠初起，梅虽老可观。
冰开春水活，风暖雪泥乾。
得酒忘为客，谈诗不论官。
无人知此意，一笑对黄冠。
临邛计次魏自言六世祖破荒先生晚居景陵因葬
度正（宋代）

不及抠衣拜紫岩，尚能什袭宝书函。
扫除荆棘扶初日，投畀烟岚困老谗。
四海时无伸国论，百年人自仰台衔。
南轩衣钵今何似，见说诸孙也不凡。
十七日过潭守听松
韩淲（宋代）

推窗万松林，杂沓且修整。何须抚盘桓，姑以集幽听。
同黄宰游宝林精舍书佑长老壁
余靖（宋代）

浮生万虑日营营，同访禅居耳目醒。
寻胜已穷烟霭外，谈空应目鬼神听。
松筠不变春长在，风雨无时地本灵。
便拟构庵来结社，莫嫌频此扣岩扃。
题唯庵后大松
曹勋（宋代）

唯庵有长松，秀拔撑青空。
铜石并根干，榆枋比蒿蓬。
天地荫中边，日月奔西东。
原言滋浩养，千岁看此公。
南乡子（池亭新成晚步）
叶梦得（宋代）

浅碧蘸鳞鳞。照眼全无一点尘。百草千花都过了，初新。翠竹高百不占春。

歌啸堕纶巾。午醉醒来尚欠伸。待得月明归去也，青萍。更有凉风解送人。
次芙蓉渡和颖叔修撰旧题
郭祥正（宋代）

绰约芙蓉照碧湍，红绡衫薄不胜寒。吹香洗露情多少，只得元戎一饷看。
湘竹箫歌为赵丹林赋
王汝玉（明代）

君家洞箫天下奇，碎红乱点香淋漓。浓如丹砂沁冰肌，淡似猩血凝璚枝。

持来世人莫能识，疑是秦王女儿之所贻。几回吹向霜江晓，皓月不明风悄悄。

一声卷入碧云中，惊散飞鸿落天表。君不见重华去兮归路遥，二女泣向湘江皋。

江皋之竹竹间泪，万古千年长不消。我将挟君携此同上黄鹤楼，醉弄一曲离鸾秋。

曲终飞度洞庭去，试听苍梧猿夜愁。
奉和人日清晖阁宴群臣遇雪应制
李乂（唐代）

上日登楼赏，中天御辇飞。后庭联舞唱，前席仰恩辉。

睿作风云起，农祥雨雪霏。幸陪人胜节，长愿奉垂衣。
和祁春圃学使谒青浦孔子衣冠墓诗
陈继昌（清代）

圣迹总呵陇树寒，略如原庙奉衣冠。朝宗入海汪洋水，只有三江得势宽。
送水云归吴
翁懿淑（宋代）

金门夜醉紫霞觞，乞得黄冠还故乡。
一似陈抟归华岳，又如李泌过衡阳。
漫兴
单学傅（清代）

屋小眉都碍，床欹膝反舒。驱愁终仗酒，医俗止宜书。

树秃仍栖鸟，溪寒不聚鱼。耽吟无和者，诗境得秋疏。
登尉佗楼
许浑（唐代）

刘项持兵鹿未穷，自乘黄屋岛夷中。
南来作尉任嚣力，北向称臣陆贾功。
箫鼓尚陈今世庙，旌旗犹镇昔时宫。
越人未必知虞舜，一奏薰弦万古风。
旅邸漫成 其一
徐崇岳（清代）

自有权奇骨，才来金马门。九方皋不见，独立近黄昏。
二月十五日樱桃盛开自所居蹑履吟玩竞名王泽章洋才
温庭筠（唐代）

晓觉笼烟重，春深染雪轻。静应留得蝶，繁欲不胜莺。

影乱晨飙急，香多夜雨晴。似将千万恨，西北为卿卿。
六月周次公俞伯辉余子寿共饮
韩淲（宋代）

煮饼了长夏，饱外非所忧。既和以滑甘，亦用冷煖投。

芼之蔬茹嘉，一箸真良谋。风轩置盆水，帘虚漾林幽。

更催石鼎煎，瀹此茗雪瓯。且足为口腹，庶得少迟留。

山房无六月，微凉已飕飕。庚伏始云中，不日天下秋。

善来二三友，閒身宜自由。步可著两履，汎可掉扁舟。

破壁委穷巷，孤城带芳洲。初传多黍稌，忽诏捕螟蟊。

但畏妨我诗，恒饥思难抽。
昨日晚归戏成四绝呈子之兼烦转示进道丈 其一
吕本中（宋代）

疏灯欲尽渔商市，小雨似开桃李颜。一夜檐声鸣瓮盎，无人知我坐蒲团。
竹隐山房赠郑幼真
叶廷琯（清代）

万竹绿无际，一峰青真情。草堂佳处构，高卧足平生。

身入辋川画，人传谷口名。侯封千户富，那及隐君清。
桂六首 其五
弘历（清代）

纱窗多护惜，瓷盆亦贴妥。若从闻思修，堪證菩提果。
初冬山居即事十首
吴芾（宋代）

屋角营书室，新成八九椽。
开林延爱日，甃石截流泉。
山近岚光逼，窗疏月色穿。
寒梅何日吐，我欲醉花前。
送春寄呈祖袁州二首 其二
李觏（宋代）

东君此去几时来，雪里梅根待暖回。莫似仙家寥落甚，蟠桃千岁始重开。
松门阻风望庐山有怀李白
郭祥正（宋代）

北风阻船泊湖漘，北望庐阜青无痕。晴云自舒仍自卷，白龙欲无犹宛转。

秋空漠漠秋气浅，碧天蘸水如刀剪。篙师畏浪不敢行，却忆李白骑长鲸。

倒回玉鞭击鲸尾，锦袍溅雪洪涛里。霓光溢目精神閒，终日高歌去复还。

飞流直下三千尺，风吹银汉落人间。天送醇醪倾北斗，群仙吹箫龙凤吼。

李白一饮还一醉，醉来岂知生死累。倏然却返玉皇家，不骑鲸鱼驾鸾车。

留连自摘蟠桃花，嚼花吐津染朝霞。不信如今三百载，顽鲸骇浪空相待。
挽陶郡幕廷佐
夏良胜（明代）

青门回巷月，白杨飞岸云。萧瑟入清夜，衣冠疑故人。

空悬丝五两，怅望剑孤津。宰木看看拱，秋涛隐泪痕。
赠殊胜院简道人
王安石（宋代）

早悟耆山善，今为洛社豪。
有生常寂寞，所得是风骚。
露夕吟逾苦，云收思共高。
此怀差自适，千社一牛毛。
楼枢蜜过华山浩然有念古慕希夷之心谨用韵作
郑刚中（宋代）

且说高王宽法律，从他汉武好神仙。
关中脱使闹如鼎，自屏山樊能安然。
用元韵答清老
王炎（宋代）

巧匠胸中有全室，能文纸上无脱稿。
老禅善画亦如是，毛锥未脱意行到。
解衣盘薄小经营，蓦然挥洒笔如扫。
我思诗画本一律，众作徒多等蝉噪。
画手无如王右丞，一似诗中杜陵老。
正缘此老襟韵高，工拙奇常无不好。
斲轮妙处不可传，此事难从笔端讨。
由来万法生一心，贯彻精粗无二道。
敬题丞相赵忠靖公墨梅为张宣参作
俞德邻（宋代）

棱棱瘦铁点瑶花，笔底阳和转岁华。却笑西湖穷处士，暗香疏影属谁家。
为麦祈实
林希逸（宋代）

麦事家家作，宸旒轸意微。无虚民所望，为实我先祈。

见白欣舆诵，熉黄屈衮衣。要他舂日饱，莫使敛时稀。

饼饵香深觊，牷牲荐必肥。礼成农共庆，加额对龙旂。
水调歌头 至元戊寅为江西吕道山参政寿
白朴（元代）

香风万家晓，和气九江春。朝回冠盖得意，玉季和金昆。屈指登高旧节，侧耳称觞新语，采菊旧芳樽。南土爱王粲，东阁寿平津。节龙香，符虎重，印龟新。弓刀千骑如水，曾为下南闽。墙外阴阴桃李，庭下辉辉兰玉，一笑指庄椿。更看济时了，高卧道山云。
哀友人
刘翰（宋代）

案成歌舞小春娇，何事君随草木雕。
从此巴江江上月，有人和泪独吹箫。
喜天初徙寓三茅观三绝 其三
张吉（明代）

仙禽翯翯鹿呦呦，谁见幽人俨姱修。若道六经皆注脚，须邀造化与同游。
一拳石 其二
区元晋（明代）

把酒阶庭亦快哉，醉摩奇石坐山台。峥嵘共道多恣态，谁自元章百拜来。
寓舍偶题
潘献可（宋代）

习懒身无用，幽偏性所欣。校书随马队，临帖爱鹅群。

公子悲春草，佳人隔暮云。北山归计决，未信有移文。
和御制诗五首 其三
王质（宋代）

濠楚前通泗，舒庐内接和。眼看花靥渡，梦想白沟河。

火德时方盛，金行数不多。儒臣且经略，未要载赓歌。
戏杜审权语
佚名（唐代）

座主审权，门生处权。
兴利山居
李新（宋代）

江左风流恐未真，南州人物竟成尘。
全家莫恨瘿张丑，四国且成山作邻。
小漏天光浑失热，绿槐树盖始知春。
柴扉昼钥能高枕，一到华胥胜路人。
偈四首 其三
释守智（宋代）

不离当处常湛然，觅即知君不可见。虽然先圣恁么道，且作个模子搭却。
次韵陈孝先制机论学
汪梦斗（宋代）

词章记览固虚文，兀坐枯禅亦异闻。万事当如炉上雪，一心莫异镜中云。

知行互进方为学，理欲相参及早分。吾道但从平实看，求之空寂便纷纭。
桐轩
满维端（宋代）

轩外梧桐碧两行，跳空阑槛枕西堂。风条弄日摇窗幌，露叶惊秋坠井床。

静想还思理琴瑟，高吟惟恐引凤凰。谁怜不种朝阳地，但爱清阴作晚凉。
解语花
陈允平（宋代）

鳌峰溯碧，贝阙缘云，桂魄寒光射。凤檐鸳瓦。星河际、缥缈绣帘高下。笙箫奏雅。爱雪柳、蛾儿笑把。琼佩摇、珠翠盈盈，迤逦飘兰麝。

陆地金莲照夜。富绮罗妆艳，春态容冶。笼纱鞍帕。香尘过、禁陌宝车骄马。游人静也。东风里、万红初谢。沈醉归、残角霜天，渐落梅声罢。
冬日桃李华
朱松（宋代）

北风日日卷尘沙，桃李凌寒强自葩。莫作春光流转想，要知枯蘖是狂华。
赵氏楼偶成
陈著（宋代）

过耳南宫捷奏铃，功名宿梦顿呼醒。
清风席上龟占古，细雨楼头鹊语灵。
袖里瑰文珍白璧，眼中霜颍锐青萍。
问津当继宣和躅，要得人言更妙龄。
知扩轩间眺
汤准（清代）

知扩轩头少往还，登台纵目足怡颜。池边垂柳偏宜月，墙外高城可当山。

梦里身名终是幻，壶中天地本常间。自无俗客来幽径，何事呼童日掩关。
二月七日省牲诸陵沿道杂赋五首 其五
殷奎（明代）

碧椀分来杏酪香，风前浇我渴诗肠。野人今度相辞汝，立马题诗又夕阳。
登高
陈绛（宋代）

劝君莫辞满酌酒，瑶林琼木皆良友。
就中此会难暂忘，一年两良九月九。
茱萸含香又满头，黄菊飘英再盈手。
清欢未见玉山颓，高空任待金乌走。
落帽声名何足取，孟嘉一会登龙首。
梅仙耳热遗我诗，诗笔如椽胆如斗。
邓汝贞买妾得子南归云林
吴当（元代）

云林三十六峰齐，独振京尘向旧栖。天上桃花新结子，水边杨柳已生稊。

浊醪对客秋三径，啼鸟催人雨一犁。亦欲投簪江上去，为君移棹过金溪。
酬陈摽评事喜及第与段何共贻
顾非熊（唐代）

至公平得意，自喜不因媒。榜入金门去，名从玉案来。

欢情听鸟语，笑眼对花开。若拟华筵贺，当期醉百杯。
化周大孺人长明灯
释居简（宋代）

古佛舒光照夜遥，微明欲灺倩谁挑。福田中有光明藏，试遣周郎问小乔。